ฮวัง แด-ฮ็อน

**ฮวัง แด-ฮ็อน** (; 5 กรกฎาคม ค.ศ. 1999 —) เป็นนักสเกตความเร็วระยะสั้นชาวเกาหลีใต้ เขาได้รับรางวัลเหรียญเงินจากการแข่งขันรายการ 500 เมตรชายในโอลิมปิกฤดูหนาว 2018 และได้เหรียญทองจากการแข่งขันรายการ 1500 เมตรชาย รวมถึงเหรียญเงินจากรายการผลัดชาย 5000 เมตร ในโอลิมปิกฤดูหนาว 2022 ในปี ค.ศ. 2025 เขาเป็นเจ้าของสถิติโลก (1:20.875 วินาที) และสถิติโอลิมปิก (1:23.042 วินาที) ในการแข่งขันรายการ 1,000 เมตรชาย

จากผลงานในโอลิมปิกฤดูหนาว 2022 ที่ปักกิ่ง เขาได้รับรางวัลนักกีฬาชายยอดเยี่ยมจากงานประกาศรางวัลเดอะเอเอ็นโอซีอะวอดส์ 2022 ซึ่งจัดโดยสมาคมคณะกรรมการโอลิมปิกแห่งชาติ (ANOC) นอกจากนี้เขายังเป็นนักสเกตความเร็วระยะสั้นชาวเกาหลีใต้คนแรกที่ลงแข่งขันในรายการเดี่ยวของโอลิมปิกติดต่อกันถึง 3 ครั้ง

## ประวัติ
ฮวัง แด-ฮ็อน เริ่มเล่นสเกตที่โรงเรียนประถมอานิล และเริ่มเล่นสเกตความเร็วระยะสั้นเมื่ออายุ 13 ปี ในปี ค.ศ. 2003 ขณะที่เรียนอยู่ที่โรงเรียนมัธยมต้นบูริม เขาได้รับบาดเจ็บที่หลังครั้งแรกเมื่ออยู่ชั้นปีที่ 3 ที่โรงเรียนมัธยมปลายบูฮึง

ฮวังประสบความสำเร็จระดับนานาชาติครั้งแรกในเดือนมกราคม ค.ศ. 2016 ในการแข่งขันสเกตความเร็วระยะสั้นเยาวชนชิงแชมป์โลก ที่โซเฟีย โดยเขาได้เหรียญเงินจากการแข่งขันรายการผลัด 3000 เมตร ในเดือนต่อมา เขาได้เหรียญทองจากการแข่งขันรายการ 1000 เมตร ในโอลิมปิกเยาวชนฤดูหนาว 2016 ที่ลิลเลอฮาเมอร์

ขณะที่เขาศึกษาอยู่ที่โรงเรียนมัธยมบูฮึง เขาได้สร้างสถิติโลกใหม่ในรายการ 1000 เมตร ด้วยเวลา 1:20.875 วินาที ในการแข่งขันสเกตความเร็วระยะสั้นเวิลด์คัพ สนามที่สอง ซึ่งจัดขึ้นที่ซอลต์เลกซิตี ในฤดูกาล 2016/17 สถิตินี้ยังไม่ถูกทำลายแม้เวลาจะผ่านไปห้าปี ต่อมาในเดือนกุมภาพันธ์ ค.ศ. 2017 เขาได้รับสองเหรียญเงินในรายการ 500 เมตรและ 1000 เมตรจากการแข่งขันเวิลด์คัพที่เดรสเดิน และเขาได้รับรางวัลเหรียญทองในรายการ 1000 เมตรที่มินสก์

ในฤดูกาล 2017/18 เขาทำผลงานยอดเยี่ยมในการแข่งขันเวิลด์คัพที่บูดาเปสต์ โดยได้อันดับ 3 ในรายการ 500 เมตรและอันดับ 2 รายการ 1000 เมตร และ 1500 เมตร ตามลำดับ ที่ดอร์เดรชท์ เขาได้อันดับ 1 ในรายการ 1500 เมตรและได้อันดับ 3 ในรายการ 500 เมตร ที่เซี่ยงไฮ้ เขาได้อันดับ 1 ในรายการ 1500 เมตร และที่โซลได้อันดับ 2 ในรายการ 1000 และ 1500 เมตร โดยคะแนนรวมในเวิลด์คัพ เขาได้รับรางวัลเหรียญทองในรายการ 1500 เมตร และเหรียญเงินในรายการ 1000 เมตร

ในการแข่งขันกีฬาโอลิมปิกฤดูหนาว 2018 ที่พย็องชัง เขาได้รับเหรียญเงินรายการ 500 เมตร และอันดับที่ 4 รายการผลัดทีม ในเดือนมีนาคม 2018 เขาได้เหรียญทองแดงคะแนนรวมและเหรียญทองรายการ 500 เมตร และผลัดทีม ในการแข่งขันชิงแชมป์โลกที่มอนทรีออล ต่อมาในการแข่งขันชิงแชมป์โลก 2019 ที่โซเฟีย เขาได้เหรียญทองในการแข่งขันรายการ 500 เมตรและผลัด 5000 เมตร รวมถึงได้รับสองเหรียญเงินคะแนนรวมและรายการ 1000 เมตร

ในฤดูกาล 2018/19 ของเวิลด์คัพ ที่เดรสเดิน เขาได้เหรียญทองรายการ 1000 เมตร และเหรียญเงินรายการ 500 เมตร และที่ตูริน เขาได้รับสองเหรียญทองในรายการ 500 และ 1000 เมตร

ในเดือนมิถุนายน ค.ศ. 2019 ทีมสเกตความเร็วระยะสั้นได้ฝึกปีนผาด้วยกันที่หมู่บ้านนักกีฬาในจินช็อน ในระหว่างการฝึกซ้อม อิม ฮโย-จุน ได้ดึงกางเกงของ ฮวัง แด-ฮ็อน ที่เป็นรุ่นน้องออก ซึ่งทำให้ฮวังรู้สึกอับอายอย่างมากและรายงานเหตุการณ์นี้ต่อทีมโค้ชว่าเป็นการล่วงละเมิดทางเพศ ผู้จัดการทีม ชัง คว็อน-อก ได้รายงานเรื่องนี้ต่อสหพันธ์กัฬา หลังจากนั้น อิม ฮโย-จุน ได้ถูกสั่งพักการแข่งขันและต่อมาได้เปลี่ยนสัญชาติไปแข่งขันให้กับประเทศจีน

ในเวิลด์คัพ ฤดูกาล 2019/20 ที่ซอลต์เลกซิตี เขาได้รับเหรียญทองในรายการ 500 และ 1000 เมตร รวมถึงเหรียญเงินในรายการผลัดทีม ต่อมาที่มอนทรีออล เขาได้รับเหรียญทองในรายการ 1000 เมตรอีกครั้ง และเหรียญเงินสองเหรียญในรายการ 500 เมตรและรายการผลัดทีม ในเดือนมกราคม ค.ศ. 2020 ในการแข่งขันสเกตความเร็วระยะสั้นชิงแชมป์สี่ทวีป ฮวัง แด-ฮ็อนชนะในทุกรายการรวมถึงรายการผลัดทีม และคว้าแชมป์คะแนนรวมประจำรายการ ต่อมาในเดือนกุมภาพันธ์ ในเวิลด์คัพสนามที่ 5 ที่เดรสเดิน เขาชนะรายการผลัดทีม ส่วนฤดูกาล 2020/21 ไม่มีการแข่งขันเนื่องจากการระบาดของโควิด-19

เขาได้อันดับ 1 ในการคัดเลือกตัวทีมชาติเกาหลีสำหรับฤดูกาล 2021–2022 ซึ่งจัดขึ้นในเดือนพฤษภาคม ค.ศ. 2021 จากนั้นในเวิลด์คัพที่แดแบร็ตแซ็น เขาได้รับเหรียญทองในรายการ 1000 เมตรและเหรียญเงินในรายการผลัดทีม ที่นาโงยะ เขาได้รับเหรียญทองรายการ 500 เมตร และเหรียญเงินรายการ 1500 เมตร และที่ปักกิ่ง เขาได้รับเหรียญทองในรายการ 1000 เมตรและเหรียญทองแดงในรายการผลัดผสม โดยคะแนนรวมในเวิลด์คัพ เขาได้รับเหรียญเงินในรายการ 1000 เมตร แต่เขาไม่สามารถเข้าร่วมการแข่งขันสนามที่ 2 และ 4 ได้เนื่องจากอาการบาดเจ็บเรื้อรังที่หลัง

เมื่อวันที่ 2 ธันวาคม ค.ศ. 2021 ฮวัง แด-ฮ็อนได้เซ็นสัญญาสองปีกับทีมสำนักงานจังหวัดคังว็อน ซึ่งถือเป็นสัญญาที่มีมูลค่าสูงที่สุดในประวัติศาสตร์ของทีม เขาเริ่มแข่งขันให้ทีมตั้งแต่วันที่ 1 มกราคม ค.ศ. 2022

ในโอลิมปิกฤดูหนาวครั้งที่ 24 ที่ปักกิ่ง เมื่อวันที่ 7 กุมภาพันธ์ ค.ศ. 2022 เขาไม่สามารถเข้าสู่รอบชิงชนะเลิศ (กลุ่มเอ) ในรายการ 1000 เมตร และจบอันดับที่ 8 แต่ในวันที่ 9 กุมภาพันธ์ เขาได้รับรางวัลเหรียญทองโอลิมปิกในรายการ 1500 เมตร และยังได้เหรียญเงินในรายการผลัดทีมชาย 5,000 เมตร

## ผลการแข่งขัน

## อ้างอิง

## แหล่งข้อมูลอื่น
* Hwang Dae Heon at the International Skating Union
* Hwang Daeheon at ShortTrackOnLine.info
* 
* 
* 

หมวดหมู่:นักสเกตความเร็วระยะสั้นชาวเกาหลีใต้
หมวดหมู่:บุคคลจากจังหวัดคย็องกี